Goreyê agahîyan îstîxbaratê tirkî (MÎT) 17ê teşrîna verêne de dewa Birîmce yê qezaya Mabata ya Kantonê Efrînî de 2 cinîyî remnayî.
Nêzanîyeno ke cinîyê bi nameyê Mizgîne (28) û Sozane (33) ameyî berdene bi kamcayî.
Heman roje cinîya digane Nemete Behcet Şêxo dima ke amebî remnayene pê îşkenceyî kişîyabî.
Destpêkê serre ra nata Efrîn de bi seyan sivîlî ameyî remnayene. Di menganê peyênan de Efrîn de 25ê ci cinîyî tewr tay 300 sivîlî ameyî remnayene û 6 sivîlî zî ameyî qetilkerdene. Goreyê Rêxistina Heqanê Merdiman a Efrînî dewleta tirke mabênê 29ê temmuze û 23ê tebaxe de Efrîn de tewr tay 101 merdimî remnayî ke nînan ra 17 kesî cinî yê û 3 kesî zî doman ê.
